Οι πολλαπλές κύστεις του Naboth ως προγνωστικός παράγοντας δυσπλασίας, προκαρκινικών καταστάσεων και καρκίνου του τραχήλου της μήτρας και του ενδομητρίου
Authors: Μπαλαούρας Δημήτριος 
Published: September 2021

Η πρωτοτυπία της παρούσας μελέτης έγκειται στο γεγονός ότι σε μελέτες που έχουν γίνει στο παρελθόν, οι μεμονωμένες κύστεις του Naboth στον ενδοτράχηλο θεωρούνταν μια ασυμπτωματική κατάσταση και ένα τυχαίο εύρημα, χωρίς υποψία κακοήθειας ή άλλης παθολογικής διεργασίας. Αν επιβεβαιωθεί η υπόθεση, θα εξετάζεται συστηματικά εάν η εμφάνιση πολλαπλών κύστεων του Naboth είναι απόρροια μιας εξαλλαγής, δυσπλασίας ή καρκίνου του τραχήλου ή ενδομητρίου. Τα αποτελέσματα αυτά θα μπορούσαν να χρησιμεύσουν ως δείκτες παρακολούθησης και αξιολόγησης για την έγκαιρη εντόπιση των γυναικών που νοσούν, αλλά και ως επόμενο βήμα για το σχεδιασμό νέων μέτρων προσέγγισης, κυτταρολογικά και ιστολογικά. Η συγκεκριμένη μελέτη αποτελεί μια προοπτική κλινικο-εργαστηριακή μελέτη τύπου ασθενών – μαρτύρων και πραγματοποιήθηκε στη Β ́ Μαιευτική – Γυναικολογική Κλινική του Α.Π.Θ., στο Γ.Ν.Θ. «Ιπποκράτειο». Συμμετείχαν 162 γυναίκες αναπαραγωγικής και μη ηλικίας από το γενικό πληθυσμό, οι οποίες ελέγχθησαν υπερηχογραφικά ή εμφάνισαν τις πολλαπλές κύστεις του Naboth μετά από οποιονδήποτε απεικονιστικό έλεγχο στα εξωτερικά ιατρεία της Κλινικής, καθώς και γυναίκες αναπαραγωγικής και μη ηλικίας, οι οποίες προσήλθαν για διάφορες γυναικολογικές παθήσεις στη κλινική. Οι γυναίκες με τα περιγραφόμενα ευρήματα αποτέλεσαν την ομάδα μελέτης, σύνολο 84, ενώ γυναίκες χωρίς τα υπερηχογραφικά ευρήματα την ομάδα ελέγχου, σύνολο 78. Ακολούθησε σύγκριση με τα αποτελέσματα των κυτταρολογικών ελέγχων και βιοψιών μετά από τις χειρουργικές επεμβάσεις. Τα αποτελέσματα χωρίστηκαν σε πρωτεύοντα όπου περιγράφηκε το ποσοστό επίπτωσης δυσπλασίας και καρκίνου στις δύο ομάδες, και σε δευτερεύοντα όπου παρατέθηκε η ηλικία, στην οποία εμφανίζονται πιο συχνά οι πολλαπλές κύστεις του Naboth, και ο αριθμός των κύστεων( 0 έναντι ≥ 1). Η ομάδα μελέτης διαιρέθηκε με βάση τον αριθμό των κύστεων (0 έναντι ≥1, 1-3 έναντι ≥4), την ηλικία (εμμηνοπαυσιακές έναντι προ-εμμηνοπαυσιακές) και το βάρος (φυσιολογικές έναντι υπέρβαρες / παχύσαρκες). Το δείγμα της μελέτης αποτέλεσε ένα αντιπροσωπευτικό στοιχείο προσδιορισμού της συχνότητας του αριθμού των κύστεων Naboth, αφού από το σύνολο των γυναικών που συμμετείχαν στην αξιολόγηση το 50% αυτών εμφάνισαν από μια ως και 6 κύστες. Χαρακτηριστικό είναι ότι οι γυναίκες που εμφάνισαν κακοήθεια είτε με πολλαπλές είτε με μεμονωμένες κύστεις βρίσκονταν στην εμμηνόπαυση, στοιχείο που συμφωνεί με την παρατήρηση ότι σε εμμηνοπαυσιακές γυναίκες υπάρχει μείωση των οιστρογόνων με επακόλουθη λέπτυνση του επιθηλίου του τραχήλου. Η κυτταρολογική ένδειξη κακοήθειας σε 11 γυναίκες σχετίστηκε με την ύπαρξη πολλαπλών κύστεων από δυο ως πέντε, ενώ ίδιου τύπου ένδειξη σε οκτώ γυναίκες δεν συσχετίστηκε με την παρουσία κύστεων. Η ιστολογική μελέτη που ακολούθησε έδειξε ότι οκτώ άτομα με πολλαπλές κύστες παρουσίασαν κακοήθεια, ενώ η ιστολογική εξέταση των ατόμων χωρίς κύστεις Naboth που παρουσίασαν κακοήθεια, ήταν οκτώ. Τα κυτταρολογικά και ιστολογικά ευρήματα δεν έδειξαν συσχέτιση με το βάρος σώματος. Οφείλουμε να διαφοροδιαγιγνώσκουμε τις πολλαπλές κύστεις Naboth από το κακοήθες αδένωμα (adenoma malignum), το οποίο έχει μια χαρακτηριστική πολυκυστική απεικόνιση, εντοπίζεται στο εν τω βάθει στρώμα του τραχήλου.Συνοψίζοντας, ένας μελλοντικός στόχος είναι να πραγματοποιηθούν επιπρόσθετες μεγάλες πληθυσμιακές μελέτες γυναικών με ένα μεγαλύτερο εύρος δημογραφικών παραγόντων και κλινικών δεδομένων ώστε να προκύψουν περισσότερα στοιχεία.